لاہور (مانیٹرنگ ڈیسک) پاکستان کرکٹ بورڈ (پی سی بی) نا بورڈ آف گورنرز (بی او جی) پاکستان سپر لیگ (پی ایس ایل) ءِ کمرشل ڈپارٹمنٹ آن جتا کرسا اسہ جتا ءُ ڈیپارٹمنٹ اس جوڑ کننگ نا منظوری تس۔ پاکستان کرکٹ بورڈ نا بورڈ آف گورنرز نا 58 میکو دیوان ویڈیو لنک آ مس ہرانا کماشی ءِ چیئرمین پی سی بی احسان مانی کرے۔ بی او جی پاکستان سپر لیگ 2020 نا 30 میچ آتا سرسہبی ٹی اڈ تننگ آ پی سی بی ءِ مبارکبادی پیش کرے۔ بی او جی ءِ پاننگانے کہ پی ایس ایل 5 نا ایلو میچ آتا ایلو سال آ اڈ تننگ کن ڈٹ بندی کننگ انگ ءِ۔ وخت اس کہ لیگ انا ایلو ایڈیشن اٹ پشاور ءِ پنچمیکو وینیو اوار کننگک وخت اس کہ دا ایڈیشن فروری و مارچ 2021 اٹ اڈ ہلیک۔ بورڈ آف گورنرز پی ایس ایل ءِ کمرشل ڈپارٹمنٹ آن جتا کرسا اسہ جتا ءُ ڈیپارٹمنٹ اس جوڑ کننگ نا منظوری تس۔ پی ایس ایل نا پراجیکٹ ایگزیکٹو شعیب نوید دا بشخ انا کماشی ءِ برجا تخک وخت اس کہ او دا وخت اٹ کل اسٹیک ہولڈر آتون تعلقداری ءِ پین جوان کننگ و اسہ آب انا ایونٹ اسے نا اڈ تننگ ءِ پک کننگ کن ہروڑ نا گام گیج کیک۔ دا بابت اٹ اسہ نگران گروپ اس جوڑ کننگانے ہراٹی پی سی بی نا چیف ایگزیکٹو، چیف آپریٹنگ آفیسر، چیف فنانشل آفیسر و ڈائریکٹر کمرشل اوار ءُ۔
